Ramón Vázquez Molezún

**Ramón Vázquez Molezún**, nado na Coruña o 2 de setembro de 1922 e finado en Madrid o 1 de outubro de 1993, foi un arquitecto galego.

## Biografía 
Obtivo o título de arquitecto en 1948 pola ETSA de Madrid. Entre 1949 e 1952 estivo de bolseiro pensionado na Academia de España en Roma. Entre 1950 e 1952, ademais, foi correspondente en Roma da *Revista Nacional de Arquitectura*. En 1952 fundou xunto a José Antonio Corrales Gutiérrez o estudio Corrales y Molezún. Entre 1981 e 1985 exerceu de Profesor de Proxectos III na ETSA de Madrid.

## Obras principais 
dereita|miniatura|Refuxio da Roiba, en Beluso.

As obras do estudio Corrales y Molezún mantiñan un estilo racionalista-construtivista, e foi un dos estudios de referencia na arquitectura española da posguerra.

En 1956 o estudio gañou o primeiro premio do Concurso Nacional para deseñar o pavillón español na Exposición Universal de Bruxelas de 1958. Este pavillón, construído a base de módulos hexagonais desmontables soportados por esveltos piares metálicos, constitúe a obra máis representativa dos arquitectos. O pavillón foi reinstalado en 1959 na Casa de Campo de Madrid, onde se mantén nun estado de grande abandono.

Deseñaron o Centro de Segunda Enseñanza de Herrera de Pisuerga (1954-56) e, en colaboración con Alejandro de la Sota, a residencia infantil de Miraflores de la Sierra (1957).

No campo das vivendas unifamiliares destacan a casa Cela (Palma, 1961-1962), a Casa Huarte (Madrid, 1966) e a casa do propio arquitecto Corrales.

Outros edificios destacables son o edificio de Selecciones del Reader's Digest (1963-1965), e tres edificios madrileños: o edificio Bankunión (1970-1975), o edificio do Banco Pastor (1973) e o edificio auxiliar para o Banco de España (1984).
Ademais, Vázquez Molezún traballou na rehabilitación do Refuxio da Roiba, unha vivenda unifamiliar da súa propiedade en Beluso (Bueu).

## Premios 
[miniatura|Sede da [Fundación Barrié na Coruña, obra de Vázquez Molezún con Rafael Olalquiaga e Gerardo Salvador Molezún.]]
* 1947: 1ª Medalla na exposición de Acuarelistas de España e Portugal, pola obra *Paseo dos Melancólicos*.
* 1949: Gran Premio de Roma polo proxecto de Faro votivo a Santiago Apóstol.
* 1951: Premio da Dirección Xeral de Belas Artes polo Teatro ao aire libre, homenaxe a Gaudí, na I Bienal Hispanoamericana celebrada en Madrid.
* 1952: Medalla do Ministerio de Educación Nacional na exposición de Belas Artes.
* 1953: Gran Premio do Ministerio de Educación Nacional polo proxecto de Museo de Arte Contemporánea e Pazo de Exposicións na II Bienal Hispanoamericana celebrada na Habana.
* 1954: Premio Nacional de Arquitectura.
* 1955: Premio de Arquitectura da Trienal de Arte de Milán.
* 1955: Premio Nacional de Arquitectura polo Museo de Arte Contemporánea e o Pazo de Exposicións.
* 1955: Primeiro Premio no Concurso de Proxectos para a Delegación de Facenda da Coruña.
* 1955: Segundo Premio polo proxecto da Facultade de Ciencias de Barcelona.
* 1956: Primeiro Premio para a realización do Pavillón de España na Exposición Universal de Bruxelas de 1958.
* 1957: Primeiro Premio polo proxecto Residencia Infantil para Cristalera Española.
* 1959: Premio do Círculo de Estudos de Arquitectura de París.
* 1961: Primeiro Premio no Concurso para a Urbanización da Huerta del Rey en Valladolid.
* 1962: Terceiro Premio no Concurso para a Prolongación da Alameda de Málaga.
* 1963: Segundo Premio no Concurso de anteproxectos para a Escola Técnica Superior de Enxeñeiros de Camiños de Madrid.
* 1964: Segundo Premio no concurso de anteproxectos para o Pavillón Español na Feira Mundial de Nova York.
* 1964: Terceiro Premio no concurso internacional para a ópera de Madrid.
* 1970: Primeiro Premio no Concurso para o edificio central de Bankunión en Madrid.
* 1971: Segundo Premio no concurso para a Sede Central do Banco de Bilbao en Madrid.
* 1972: Premio Mundial do Industrial Building Design en Chicago.
* 1972: Primeiro Premio no concurso do novo edificio Banco Pastor en Madrid.
* 1973: Primeiro Premio no concurso do Parador Nacional de La Seu d'Urgell.
* 1974: Primeiro Premio no concurso de anteproxectos do Edificio Central de Renfe Chamartín.
* 1975: Primeiro Premio no concurso de edificio de oficinas centrais de Aviaco.
* 1975: Primeiro Premio no concurso Novo Gran Kursaal en Donostia.
* 1977: Primeiro Premio no concurso dos Laboratorios Ibys en Tres Cantos (Madrid).
* 1978: Premio Juan de Villanueva de Arquitectura polo edificio Banco Pastor.
* 1978: Primeiro Premio polo Proxecto de Urbanización Sotogrande en San Roque (Cádiz).
* 1984: Primeiro Premio no Concurso para Residencia do Banco Exterior de España en Conil de la Frontera (Cádiz).
* 1989: Encargo por Concurso da Universidade Politécnica Carlos III en Leganés.
* 1993: Medalla de Oro da Arquitectura 1992 do Consello Superior de Colexios de Arquitectos.
* 1993: Medalla Castelao.
* 1995: Medalla de Ouro de Honra Unión Fenosa (a título póstumo).
## Vida persoal
Era curmán do atleta e pintor Manuel Molezún.

## Notas